**Ενότητα 7η (Α 2, 15 - 16)**

**Χωρίς αρετή και δικαιοσύνη ο άνθρωπος είναι το αγριότερο ζώο**

**Προτεινόμενοι στόχοι**

Να κατανοήσουν οι μαθητές

• ότι η αρετή και η δικαιοσύνη είναι βασικές ιδιότητες του ανθρώπου ως μέλους της πολιτικής κοινωνίας και ότι χωρίς αυτές ο άνθρωπος μεταβάλλεται στο πιο άγριο και ανόσιο ζώο,

• ότι η δικαιοσύνη είναι συστατικό στοιχείο της πόλης, συγκρατεί την τάξη στην πολιτική κοινωνία.

**Επισημάνσεις**

Καλό είναι να συσχετισθούν οι απόψεις του Αριστοτέλη για τη δικαιοσύνη με αυτές του Πλάτωνα στην Πολιτεία, του Πρωταγόρα στον ομώνυμο διάλογο αλλά και γενικότερα με την αρχαιοελληνική παράδοση, την οποία ακολουθεί ο Σταγειρίτης.

Η εξ αντιθέτου επιβεβαίωση της σημασίας της δικαιοσύνης που χρησιμοποιεί ο φιλόσοφος για να ενισχύσει τη θέση του, κατανοείται εύκολα με βάση τις εμπειρίες της κοινωνικής ζωής, τις ιστορικές γνώσεις των μαθητών και παρόμοιες απόψεις που γνωρίζουν από κείμενα που διδάχτηκαν.

**Ερμηνευτικές ερωτήσεις**

1. Πώς εξηγεί ο Αριστοτέλης την τάση του ανθρώπου για ζωή στην κοινωνία;

2. Σε άλλη ενότητα (εν. 16) είδαμε την άποψη του Αριστοτέλη για την ύπαρξη της πόλης «εκ φύσεως». Εδώ αναφέρεται σ’ εκείνον «που πρώτος τη συγκρότησε». Να δείξετε ότι δεν υπάρχει αντίφαση μεταξύ των δύο χωρίων1.

3. Στην ενότητα αυτή ο Αριστοτέλης θέτει έναν περιορισμό της ανωτερότητας του ανθρώπου από όλα τα όντα και αποδεικνύει την ορθότητά του. Ποιος είναι ο περιορισμός και ποια συλλογιστική πορεία ακολουθεί για την απόδειξη της θέσης του;

4. Ποια ήταν η σημασία της δικαιοσύνης στην αρχαία πόλη;

5. «*ὁ δὲ ἄνθρωπος…..καὶ ἀρετῇ*»: Να συσχετίσετε την άποψη αυτή με τις αντίστοιχες θέσεις του φιλοσόφου για την αρετή στα Ἠθικὰ Νικο*μ*άχεια.

6. Ποιο νόημα έχει ο χαρακτηρισμός “ανόσιος” που δίνει ο Αριστοτέλης στον χωρίς αρετή άνθρωπο;

7. Ο Αριστοτέλης στο έργο του Ἠθικὰ Μεγάλα γράφει: *ὅταν γάρ τινα παντελῶς ἴδωμεν φαῦλον, οὐδ' ἄνθρωπόν φαμεν εἶναι ἀλλὰ θηρίον, ὡς οὖσαν τινὰ κακίαν θηριότητα* (βιβλίο Β΄, 5, 1, 2-4). Να αναλύσετε την άποψη που εκφράζει ο Αριστοτέλης στην ενότητα που διδαχτήκατε για τον δίχως αρετή άνθρωπο χρησιμοποιώντας και το παραπάνω χωρίο.

8. Να εξηγήσετε τη θέση που διατυπώνει ο Αριστοτέλης για τη δικαιοσύνη (στην ενότητα που διδαχτήκατε) με επιχειρήματα από το επόμενο χωρίο των ΗΝ (1129 b 27 - 32) *αὕτη μὲν οὖν ἡ δικαιοσύνη ἀρετὴ μέν ἐστι τελεία, ἀλλ' οὐχ ἁπλῶς ἀλλὰ πρὸς ἕτερον (...) καὶ παροιμιαζόμενοί φαμεν «ἐν δικαιοσύνῃ συλλήβδην πᾶσ' ἀρετὴ ἔνι» καὶ τελεία μάλιστα ἀρετή (...) ὅτι ὁ ἔχων αὐτὴν καὶ πρὸς ἕτερον δύναται τῇ ἀρετῇ χρῆσθαι*2*.*

……………………………………………………………………………………………………….

1 Στο σημείο αυτό θα πρέπει να προσέξει κανείς ότι ο Αριστοτέλης δεν αντιφάσκει με την άποψη που έχει διατυπώσει (ενότητα 16) ότι η πόλη υπάρχει *φύσει*, αφού με αυτή δεν δηλώνεται χρονική προτεραιότητα της πόλης, αλλά δίνεται τελεολογική εξήγηση της γένεσης της πόλης (η πόλη εξηγείται από το *τέλος* της, που είναι η *αὐτάρκεια* ή *το εὖ ζῆν*) και τονίζεται η συμφωνία της με τη φύση του ανθρώπου.

2«Η τοιαύτη δικαιοσύνη είναι τελεία αρετή, όχι όμως αυτή καθ' εαυτήν, αλλ' εφόσον σχετίζεται προς άλλους. (…) Διό και αναφέρομεν την παροιμίαν: εις την δικαιοσύνην συμπεριλαμβάνεται κάθε άλλη αρετή. Η δικαιοσύνη είναι τελειοτάτη αρετή (…) διότι ο κατέχων αυτήν δύναται ν' ασκεί την αρετήν και ως προς τους άλλους». (Μετάφραση: Α. Δαλέζιος).